b'\n_START_ARTICLE_\nMitsuo Fuchida\n_START_SECTION_\nTidlige liv\n_START_PARAGRAPH_\nMitsuo Fuchida blev f\xc3\xb8dt i Nara Prefecture, Japan. Han startede p\xc3\xa5 fl\xc3\xa5deakademiet ved Eta-Jima i 1921 hvor han m\xc3\xb8dte og blev ven med klassekameraten Minoru Genda og opdagede en stor interesse for at flyve med fly. Han specialiserede sig i planbombning, og opn\xc3\xa5ede snart en s\xc3\xa5 stor dygtighed, at han blev instrukt\xc3\xb8r. Han blev snart anset for at v\xc3\xa6re en af Japans bedste flyver, efter han havde opn\xc3\xa5et stor kamperfaring under luftoperationer over Kina i slutningen af 1930\'erne. Han blev forfremmet til orlogskaptajn og blev optaget p\xc3\xa5 fl\xc3\xa5dens generalstabsakademi. Fuchida blev tilknyttet hangarskibet Akagi i 1939 og var p\xc3\xa5 dette tidspunkt en erfaren pilot med over 3.000 flyvetimer bag sig.\n_START_SECTION_\nKarriere under 2. verdenskrig\n_START_PARAGRAPH_\nS\xc3\xb8ndag d. 7. december 1941, var den japanske angrebsstyrke under kommando af admiral Chuichi Nagumo og best\xc3\xa5ende af seks hangarskibe med 423 fly, klar til at angribe. Klokken 6 lettede den f\xc3\xb8rste angrebsb\xc3\xb8lge med 183 fly fra skibene, der l\xc3\xa5 230 mil nord for Oahu og fl\xc3\xb8j mod den amerikanske stillehavsfl\xc3\xa5de i Pearl Harbor._NEWLINE_Klokken 6:20 ledte Fuchida gruppen, som han havde kommandoen over, ned langs \xc3\xb8ens \xc3\xb8stlige side, og kr\xc3\xa6ngede s\xc3\xa5 vestp\xc3\xa5 for at f\xc3\xb8lge den sydlige kyst, forbi Honolulu. Han gik fejlagtigt ud fra at hans ankomst ikke var blevet sporet af h\xc3\xa6rens radar-station, men to \xc3\xa5rv\xc3\xa5gne soldater havde set deres "prikker" p\xc3\xa5 radaren, og gav besked til en overordnet officer. Denne officer valgte imidlertid at ignorere dette, idet han troede "prikkerne" skyldtes amerikanske bombefly der var p\xc3\xa5 vej ind fra Californien d\xc3\xa9n morgen._NEWLINE_I mellemtiden gav Fuchida ordren "Tenkai" ("Indtag angrebs-position"). Da han s\xc3\xa5 at alt \xc3\xa5ndede fred og ro i Pearl Harbor, \xc3\xa5bnede han klokken 7:40 lokal Hawaii-tid "boble"-vinduet over cockpittet p\xc3\xa5 hans Nakajima B5N2 Type 97 Model 3 torpedofly, og affyrede et gr\xc3\xb8nt signalblus som tegn til at indlede angrebet._NEWLINE_Klokken 7:49 gav Fuchida sin radiooperat\xc3\xb8r, underoffic\xc3\xa9r af 1. klasse, Norinobu Mizuki, besked p\xc3\xa5 at sende kodesignalet "To, To, To" (japansk for Totsugeskiseyo, p\xc3\xa5 dansk "Angrib") til de andre fly i gruppen. Fuchidas pilot, l\xc3\xb8jtnant Mitsuo Matsuzaki, styrede B5N-flyet rundt om Barber\xe2\x80\x99s Point._NEWLINE_Klokken 7:53 gav Fuchida Mizuki ordrer om at sende beskeden "Tora! Tora! Tora!" tilbage til hangarskibet Akagi (flagskibet i 1. luftfl\xc3\xa5de): (\xe8\x99\x8e tora er japansk for "tiger", men i denne sammenh\xc3\xa6ng er "To" den f\xc3\xb8rste stavelse u ordet word \xe7\xaa\x81\xe6\x92\x83 totsugeki, som betyder "angrib" eller "angreb", og "ra" er f\xc3\xb8rste stavelse i \xe9\x9b\xb7\xe6\x92\x83 raigeki som betyder "torpedoangreb"). De tre gange "Tora" var kodesprog og bet\xc3\xb8d at det var lykkedes at "tage amerikanerne p\xc3\xa5 sengen"._NEWLINE_Den f\xc3\xb8rste japanske angrebsb\xc3\xb8lge, med 51 Aichi D3A styrtbombefly, 40 Nakajima B5N torpedofly med torpedoer, 50 Nakajima B5N med bomber, og 43 Mitsubishi A6M Zero jagerfly, indledte angrebet. Da disse fly var n\xc3\xa5et tilbage til deres hangarskibe, forblev Fuchida over m\xc3\xa5let for at vurdere skaderne og observere den n\xc3\xa6ste angrebsb\xc3\xb8lge. Da denne havde fuldf\xc3\xb8rt sin mission, returnerede han til sit hangarskib._NEWLINE_Da Fuchida vendte tilbage fra angrebet p\xc3\xa5 Pearl Harbor inspicerede han sin B5N og fandt 20 store huller fra antiluftskytset og styrekablet hang i en tynd tr\xc3\xa5d. Selvom han ikke p\xc3\xa5 nogen m\xc3\xa5de var religi\xc3\xb8s var dette den f\xc3\xb8rste i en serie af n\xc3\xa6rd\xc3\xb8dsoplevelser, der fik ham til at tro at en h\xc3\xb8jere magt v\xc3\xa5gede over ham. Det vellykkede angreb p\xc3\xa5 USA gjorde Fuchida til en national helt, og han fik en audiens hos kejser Hirohito personlig. Dette i kombination med typisk japansk milit\xc3\xa6r patriotisme for\xc3\xb8gede hans f\xc3\xb8lelse af at v\xc3\xa6re udvalgt af sk\xc3\xa6bnen._NEWLINE_Den 19. februar 1942 anf\xc3\xb8rte Fuchida den f\xc3\xb8rste af to b\xc3\xb8lger med 188 fly i et \xc3\xb8del\xc3\xa6ggende luftangreb mod Darwin i Australien._NEWLINE_I juni blev Fuchida s\xc3\xa5ret under Slaget om Midway: Under en brand om bord p\xc3\xa5 Akagi efter et amerikansk bombeangreb faldt han ned fra en stige og br\xc3\xa6kkede begge ankler. Resten af krigen fungerede han som stabsofficer._NEWLINE_Fuchida har skrevet, at han var i Hiroshima dagen f\xc3\xb8r atombombeangrebene p\xc3\xa5 byen i forbindelse med en uges milit\xc3\xa6rkonference med h\xc3\xa6ren. Han fik et langdistanceopkald fra fl\xc3\xa5dens hovedkvarter med besked om at returnere til Tokyo._NEWLINE_Efter krigen, i 1949, m\xc3\xb8dte Fuchida en metodistisk mission\xc3\xa6r, Jacob DeShazer, der selv havde v\xc3\xa6ret korporal i US Army Air Forces og deltaget i det ber\xc3\xb8mte Doolittle-raid, som konverterede ham til kristendommen. Sammen med en kollega udgav han i 1951 en beretning fra Slaget om Midway set fra japansk side. I 1952 blev Fuchida selv en kristen mission\xc3\xa6r og tog p\xc3\xa5 "turne" i USA, som medlem af "The Worldwide Christian Missionary Army of Sky Pilots". Han tilbragte resten af sit liv som kristen mission\xc3\xa6r._NEWLINE_Fuchida d\xc3\xb8de af diabetes i Kashiwara, ved Osaka 30. maj 1976.'